SKRIFTLIG FORESPØRGSEL E-3100/02

af Laura González Álvarez (GUE/NGL) til Kommissionen

(28. oktober 2002)

Om: Arbejdsulykkesfrekvensen i Spanien

I de seneste måneder er der i Spanien registreret en foruroligende stigning i antallet af dødsfald som følge af arbejdsulykker, og størstedelen er konstateret i bygge- og anlægssektoren samt servicesektoren. Ifølge de officielle tal offentliggjort i den spanske presse er antallet af dødsfald som følge af arbejdsulykker rent faktisk steget 9,96 % i første halvår 2002 til 574 dødsfald. Spanien tegnede sig i 2001 for ét ud af hvert femte dødsfald som følge af arbejdsulykker i EU-landene.

Kan Kommissionen oplyse, om Spanien har gennemført hele EU's lovgivning vedrørende sundhed og sikkerhed på arbejdspladsen på korrekt vis?

Ligger Kommissionen inde med en samlet endelig rapport indeholdende en evaluering af de vigtigste af de foranstaltninger, der er truffet i Spanien på dette område, jf. Fællesskabets foranstaltninger med henblik på at øge sikkerheden og sundheden på arbejdspladsen i EU?

Med Rådets rammedirektiv 89/391/EØF om iværksættelse af foranstaltninger til forbedring af arbejdstagernes sikkerhed og sundhed under arbejdet(1) indførtes princippet om forebyggelse. I henhold til artikel 6, stk. 2, i dette direktiv iværksætter arbejdsgiveren foranstaltninger for at forhindre risici, evaluere risici, som ikke kan forhindres, bekæmpe risici ved kilden, tilpasse arbejdet til mennesket osv.

Hvordan vil Kommissionen sikre en korrekt anvendelse i Spanien af dette rammedirektiv samt særdirektiverne vedrørende iværksættelse af foranstaltninger til forbedring af arbejdstagernes sikkerhed og sundhed under arbejdet?

(1) EFT L 183 af 29.6.1989, s. 1.

Svar afgivet på Kommissionens vegne af Anna Diamantopoulou

(29. november 2002)

I meddelelsen Tilpasning til ændringerne i arbejdslivet og i samfundet: en ny fællesskabsstrategi for sundhed og sikkerhed på arbejdspladsen 2002-2006(1) har Kommissionen sat som mål, at antallet af arbejdsulykker, herunder dødsulykker, løbende skal nedbringes. Den nye strategi hviler

på styrkelsen af en forebyggelseskultur over for risici, på en kombination af et bredt spektrum af politiske instrumenter lovgivning, social dialog, forbedringsforanstaltninger og kortlægning af eksempler på bedste praksis, virksomhedernes sociale ansvar, økonomiske incitamenter og på opbygning af partnerskaber mellem alle aktører på arbejdsmiljøområdet.

Spanien har meddelt sine gennemførelsesforanstaltninger til arbejdsmiljødirektiverne. Efter gennemgang af foranstaltningerne har Kommissionen imidlertid iværksat overtrædelsesprocedurer over for Spanien vedrørende visse bestemmelser i Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(2) og Rådets direktiv 89/655/EØF, ændret ved Rådets direktiv 95/63/EF af 5. december 1995 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet(3).

Med bistand fra Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen er Kommissionen i færd med at udarbejde sin rapport om anvendelsen i praksis af de forskellige arbejdsmiljødirektiver. Formålet er at kortlægge problemer med anvendelsen og at forbedre visse bestemmelser, så de bliver mere forståelige og sammenhængende og mangler i de nuværende regler dermed afhjælpes.

Hvad angår gennemførelsen af foranstaltninger, der skal fremme et bedre arbejdsmiljø, er det op til medlemsstaterne at sikre en hensigtsmæssig kontrol og opfølgning af de nationale bestemmelser til gennemførelse af EU-direktiverne på arbejdsmiljøområdet.

(1) KOM(2002) 118 endelig udg.

(2) EFT L 183 af 29.6.1989.

(3) EFT L 335 af 30.12.1995.